Carina Christensen (KF), 2011-05-31:
Jamen jeg er da fuldstændig enig.
Selvfølgelig skal vi investere i uddannelse, og det gør vi jo også.
Vi investerer massivt i uddannelse.
Vi har brug for at have en meget, meget højtuddannet arbejdskraft, men det koster jo penge, vil jeg sige til hr. Benny Engelbrecht.
De penge skal vi jo tjene, og det er derfor, at vi skal skabe vækst i det her land og sørge for, at der er nogle virksomheder, som vil tjene pengene til os.
Det må jeg bare sige at man altså ikke gør ved at lave en sådan »Fair Løsning 2020«, som er fyldt med fugle på taget og ikke løser de udfordringer, vi står over for, og som ikke sikrer balance i den offentlige økonomi.
Det gør man altså ikke ved at sige nej til ethvert reformforslag, der kommer og har til formål at sikre reformer på arbejdsmarkedet.
Det gør man ikke ved i den grad at nægte at se realiteterne i øjnene og ikke bidrage til at øge arbejdsudbuddet i det her land.
Og det gør man altså heller ikke ved at hæve skatterne med 30 mia. kr., hvilket Socialdemokraterne lægger op til, og dermed i den grad bidrage til at forringe virksomhedernes internationale konkurrencevilkår.
Det er ikke sådan, man skaber vækst.
Jamen for mig at se er det ikke et enten-eller.
Jeg er rigtig glad for boligjobordningen, som jo er en væsentlig del af regeringens vækstudspil.
Det er sådan set noget, som Det Konservative Folkeparti har foreslået i mange år, og derfor er vi selvfølgelig også rigtig glade for, at det nu bliver en realitet.
Vi synes, det er fint, at der nu bliver fradrag for serviceydelser.
Vi tror på, at det vil mindske det sorte arbejde.
Vi tror også, at der er færre, der vil vælge de her gør det selv-løsninger og så måske bidrage på deres eget rigtige arbejde.
Det tror vi måske nogle gange kan være givet godt ud.
Vi tror også, det vil være en stor hjælp til børnefamilierne.
Og så tror vi ikke mindst, at det vil øge beskæftigelsen i det her land og måske hjælpe nogle grupper ind på arbejdsmarkedet, som har svært ved at finde fodfæste på arbejdsmarkedet.
Så vi er glade for planen, og vi står også fuldstændig inde for den finansiering, der er fundet.
Jamen jeg er da sådan set ked af, at SF’s skatteordfører ikke forstår den konservative skattepolitik, men jeg forstår heller ikke altid SF’s skattepolitik, så måske er det o.k.
Vi kan drikke en kop kaffe en dag, og så kan vi prøve at udveksle skattepolitikker.
Jeg er i hvert fald ikke i tvivl om, at vi har en indgangsvinkel til skat, der er meget forskellig.
Altså, for SF handler det sådan set bare om at skrue skatterne mest muligt i vejret.
Man tror, det er sådan et eller andet pengetræ, der vokser et eller andet sted, og at man bare kan blive ved med at tage penge op af borgernes lommer og virksomhedernes lommer, og så går alting godt.
Men lad mig bare sige, at sådan ser verden ikke ud.
Jeg ved ikke, hvor lang tid vi har, så jeg kan nok ikke forklare det, men jeg ved godt, at verden for en SF´er ser sådan ud.
Det gør den bestemt ikke for en konservativ.
Vi ved godt, at det har meget stor betydning, hvad skatteniveauet er i det her land, ikke mindst i forhold til væksten, ikke mindst i forhold til hvor mange virksomheder vi kan holde på, ikke mindst i forhold til hvor mange arbejdspladser der kan blive skabt i det her land, og i forhold til hvor mange timer folk vil arbejde, altså hvilken indsats man vil give på arbejdsmarkedet.
Hvordan kan man motivere folk til at yde en ekstra indsats?
Og ja: Vi ønsker at sænke skatten.
Vi synes sådan set ikke, man skal være stolt af, at man lever i et land, hvor man har verdens højeste skattetryk.
Så ved jeg godt, at SF ønsker at gå den stik modsatte vej.
Det gør vi bare ikke.